ഡിസംബര് 31വരെ ജപ്തി നടപടികള് ഇല്ല, മോറട്ടോറിയം ലഭിക്കുന്ന ബാങ്കുകള് ഇവ തിരുവനന്തപുരം: മഴക്കെടുതിമൂലമുള്ള കൃഷിനാശവും കടലാക്രമണവും കൊവിഡ് ലോക്ക് ഡൗണും കണക്കിലെടുത്ത് വായ്പകളില് മേലുള്ള ജപ്തിനടപടികള്ക്ക് ഡിസംബര് 31 വരെ മോറട്ടോറിയം പ്രഖ്യാപിച്ചു. കര്ഷകര്, മത്സ്യത്തൊഴിലാളികള്, ചെറുകിട കച്ചവടക്കാര് തുടങ്ങിയവര് വിവിധ ധനകാര്യസ്ഥാപനങ്ങളില് നിന്നും ഹൗസിംഗ് ബോര്ഡ്, കോ ഓപ്പറേറ്റീവ് ഹൗസിംഗ് ഫെഡറേഷന്, പിന്നാക്ക വിഭാഗ വികസന കോര്പറേഷന്, വെജിറ്റബിള് ആന്ഡ് ഫ്രൂട്ട് പ്രമോഷന് കൗണ്സില് പോലുള്ള സംസ്ഥാന സര്ക്കാര് ഏജന്സികള്, സഹകരണ ബാങ്കുകള് എന്നിവിടങ്ങളില് നിന്ന് എടുത്ത കാര്ഷിക, വിദ്യാഭ്യാസ, ക്ഷീര വികസന, മൃഗസംരക്ഷണ വായ്പകള്ക്ക് ഇത് ബാധകമാകും. ദേശസാല്കൃത ബാങ്കുകള്, സ്വകാര്യ ബാങ്കുകള്, എന് ബി എഫ് സി. എം എഫ് ഐ തുടങ്ങിയ സ്ഥാപനങ്ങളില് നിന്നുള്ള വായ്പകളിലെ ജപ്തി നടപടികള്ക്ക് ഡിസംബര് 31 വരെ മോറട്ടോറിയം ദീര്ഘിപ്പിക്കുന്നതിന് റിസര്വ് ബാങ്കിനോടും സംസ്ഥാനതല ബാങ്കേഴ്സ് സമിതിയോടും ആവശ്യപ്പെടാനും മന്ത്രിസഭ തീരുമാനമെടുത്തിട്ടുണ്ട്. അതേസമയം, സംസ്ഥാനത്ത് മഴക്കെടുതിയില് മരിച്ചവരുടെ ആശ്രിതര്ക്കും നാശനഷ്ടം സംഭവിച്ചവര്ക്കും മുഖ്യമന്ത്രിയുടെ ദുരിതാശ്വാസ നിധിയില് നിന്നു കൂടുതല് ധനസഹായം അനുവദിക്കുന്നതു സംബന്ധിച്ചുള്ള തീരുമാനം അടുത്ത മന്ത്രിസഭായോഗം തീരുമാനിക്കും.സംസ്ഥാനത്ത് വീണ്ടും തീവ്രമഴയുണ്ടാകുമെന്ന കാലാവസ്ഥാ പ്രവചനം നിലനില്ക്കുന്ന സാഹചര്യത്തിലാണ് തീരുമാനം കൈക്കൊള്ളുന്നത് നീട്ടിവച്ചത്.